CELEX: 62012TN0103
Language: et
Date: 2012-02-24 00:00:00
Title: Kohtuasi T-103/12: 24. veebruaril 2012 esitatud hagi — T&L Sugars ja Sidul Açúcares versus komisjon

26.5.2012   
            
            
               ET
            
            
               Euroopa Liidu Teataja
            
            
               C 151/31
            
         24. veebruaril 2012 esitatud hagi — T&L Sugars ja Sidul Açúcares versus komisjon
   (Kohtuasi T-103/12)
   2012/C 151/55
   Kohtumenetluse keel: inglise
   
      Pooled
   
   
      Hagejad: T&L Sugars Ltd (London, Ühendkuningriik) ja Sidul Açúcares, Unipessoal Lda (Santa Iria de Azóia, Portugal) (esindajad: advokaat D. Waelbroeck ja solicitor D. Slater)
   
      Kostjad: Euroopa Komisjon ja Euroopa Liit, keda esindab Euroopa Komisjon
   
      Nõuded
   
   
               —
            
            
               tunnistada määruse 1240/2011, määruse 1308/2011, määruse 1239/2011, määruse 1281/2011, määruse 1316/2011, määruse 1384/2011, määruse 27/2012 ja määruse 57/2012 kohta ELTL artikli 263 lõike 4 alusel esitatud tühistamishagi ja/või ELTL artikli 277 alusel esitatud väide õigusvastasuse kohta vastuvõetavaks ja põhjendatuks;
            
         
               —
            
            
               tühistada komisjoni 30. novembri 2011. aasta rakendusmäärus (EL) nr 1240/2011, millega kehtestatakse erimeetmed seoses kvoodivälise suhkru ja isoglükoosi Euroopa Liidu turule toomisega turustusaastal 2011/2012, kohaldades vähendatud kvoodiületamise tasu (ELT 2011 L 318, lk 9);
            
         
               —
            
            
               tühistada komisjoni 14. detsembri 2011. aasta rakendusmäärus (EL) nr 1308/2011, millega kinnitatakse jaotuskoefitsient, lükatakse tagasi edasised taotlused ja lõpetatakse taotluste esitamine olemasolevatele kvoodivälise suhkru kogustele müügiks ELi turul vähendatud kvoodiületamise tasuga turustusaastal 2011–2012 (ELT 2011 L 332, lk 8);
            
         
               —
            
            
               tühistada komisjoni 30. novembri 2011. aasta rakendusmäärus (EL) nr 1239/2011, millega kuulutatakse turustusaastaks 2011/2012 välja alaline pakkumismenetlus CN-koodi 1701 alla kuuluva suhkru vähendatud tollimaksumääraga impordiks (ELT 2011 L 318, lk 4);
            
         
               —
            
            
               tühistada komisjoni 8. detsembri 2011. aasta rakendusmäärus (EL) nr 1281/2011, rakendusmäärusega (EL) nr 1239/2011 avatud pakkumismenetluse raames toimuvas esimeses osalises pakkumiskutses kinnitatava minimaalse tollimaksumäära kohta (ELT 2011 L 327, lk 60);
            
         
               —
            
            
               tühistada komisjoni 15. detsembri 2011. aasta rakendusmäärus (EL) nr 1316/2011, rakendusmäärusega (EL) nr 1239/2011 avatud pakkumismenetluse raames toimuvas teisel osalises pakkumiskutses kinnitatava minimaalse tollimaksumäära kohta (ELT 2011 L 334, lk 16);
            
         
               —
            
            
               tühistada komisjoni 22. detsembri 2011. aasta rakendusmäärus (EL) nr 1384/2011, rakendusmäärusega (EL) nr 1239/2011 avatud pakkumismenetluse raames toimuvas kolmandas osalises pakkumiskutses kinnitatava minimaalse tollimaksumäära kohta (ELT 2011 L 343, lk 33);
            
         
               —
            
            
               tühistada komisjoni 12. jaanuari 2012. aasta rakendusmäärus (EL) nr 27/2012, rakendusmäärusega (EL) nr 1239/2011 avatud pakkumismenetluse raames toimuvas neljandas osalises pakkumiskutses kinnitatava suhkru minimaalse tollimaksumäära kohta (ELT 2012 L 9, lk 12); ning
            
         
               —
            
            
               tühistada komisjoni 23. jaanuari 2012. aasta rakendusmäärus (EL) nr 57/2012, millega peatatakse rakendusmäärusega (EL) nr 1239/2011 väljakuulutatud pakkumismenetlus (ELT 2012 L 19, lk 12);
            
         
               —
            
            
               teise võimalusena tunnistada määruse nr 1234/2007 (1) artikli 186 punkti a ja artikli 187 kohta esitatud õigusvastasuse väide vastuvõetavaks ja põhjendatuks ning tunnistada nimetatud sätted õigusvastaseks, ühtlasi tühistada vaidlustatud määrused, mis põhinevad otseselt või kaudselt nimetatud sätetel;
            
         
               —
            
            
               kohustada EL-i, mida esindab Euroopa Komisjon, hüvitama kogu kahju, mis tekitati hagejatele seetõttu, et komisjon rikkus oma seadusest tulenevaid kohustusi, ning määrata hagejate poolt ajavahemikus 1. aprill 2011–29. jaanuar 2012 kantud kahjude hüvitise suuruseks 87 399 257 eurot, millele lisanduvad pärast nimetatud ajavahemikku hagejatele tekitatud jooksvad kahjud või mis tahes muud summad, mis peegeldavad hagejatele tekitatud või tekitatavaid kahjusid, mille viimased tuvastavad käesoleva menetluse kestel, võttes eelkõige arvesse tulevasi kahjusid;
            
         
               —
            
            
               kohustada tasuma intresse sel ajal Euroopa Keskpanga poolt põhiliste refinantseerimistehingute jaoks kinnitanud määras, millele lisandub 2 %, või mis tahes muus Euroopa Kohtu poolt sobivaks peetavas määras summalt, mis tuleb tasuda Euroopa Kohtu otsuse tegemise kuupäevast kuni makse tegeliku laekumise kuupäevani;
            
         
               —
            
            
               mõista kõik käesoleva menetlusega seotud kulud välja komisjonilt.
            
         
      Väited ja peamised argumendid
   
   Hagejad esitavad oma hagi põhjendamiseks kuus väidet.
   
               1.
            
            
               Esimese väite kohaselt on rikutud diskrimineerimise keelu põhimõtet, kuna vaidlustatud õigusaktid diskrimineerivad roosuhkru rafineerimistehaseid võrreldes peedisuhkru rafineerimistehastega.
            
         
               2.
            
            
               Teise väite kohaselt on rikutud määrust 1234/2007 ning puudub sobiv õiguslik alus, kuna kostjal ei ole mingit pädevust tõsta kvoote ja ta on kohustatud kehtestama kvoodivälise suhkru turuletoomisele kõrgeid heidutava toimega makse, samuti puudub kostjal volitus või pädevus võtta selliseid meetmeid, mida ei ole põhilistes õigusaktides varem ette nähtud.
            
         
               3.
            
            
               Kolmanda väite kohaselt on rikutud õiguskindluse põhimõtet, kuna määrus 1239/2011 ja selle rakendusmäärused tekitasid süsteemi, millega tollimaksud ei ole prognoositavad ja määratud kindlaks kindlate ja objektiivsete kriteeriumide kohaldamisel, vaid pigem määratakse kindlaks subjektiivse soovi alusel neid maksta, millel puudub igasugune seos tegelike imporditavate kaupadega.
            
         
               4.
            
            
               Neljanda väite kohaselt on rikutud proportsionaalsuse põhimõtet, kuna kostja oleks võinud hõlpsasti võtta vähem piiravaid meetmeid, mida ei võeta ainuüksi importivate rafineerimistehaste kahjuks.
            
         
               5.
            
            
               Viienda väite kohaselt on rikutud õiguspärast ootust, kuna kostja rikkus hagejate õiguspäraseid ootusi tasakaalustatud, õiglasele ja mittediskrimineerivale kohtlemisele.
            
         
               6.
            
            
               Kuuenda väite kohaselt on rikutud hoolsuse- ja hea halduse põhimõtet, kuna kostja hoidus vaatamata korduvatele hoiatustele turuhäirete kohta esialgu igasugusest tegutsemisest, võttis seejärel ilmselgelt ebasobivad meetmed nende häiretega võitlemiseks ja rikkus seeläbi kodumaiste tootjate ja importivate rafineerimistehaste vahelist nõukogu kehtestatud tasakaalu.
            
         Määruse 57/2012 tühistamiseks tuginevad hagejad üksnes esimesele, neljandale ja kuuendale väitele.
   Teise võimalusena esitavad hagejad eeltoodud väited määruse 1239/2011 ja määruse 1308/2011 vastu ELTL artikli 277 alusel esitatud õigusvastasuse väite toetuseks. Juhul, kui Euroopa Kohus lükkab need tühistamise alused tagasi, esitavad hagejad ELTL artikli 277 alusel õigusvastasuse väite määruse 1234/2007 artikli 186 punkti a ja artikli 187 kohta, millel vaidlustatud määrused põhinevad, ning nõuavad nii määruse 1234/2007 nimetatud sätete kui ka vaidlustatud määruste tühistamist.
   
      (1)  Nõukogu 22. oktoobri 2007. aasta määrus (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (ELT 2007 L 299, lk 1).